Document ID: 32007D0069

ODLOČBA KOMISIJE
z dne 18. decembra 2006
o dovoljenju Romuniji, da odloži uporabo nekaterih določb Direktive Sveta 2002/53/ES glede trženja semena nekaterih sort poljščin
(notificirano pod dokumentarno številko C(2006) 6568)
(Besedilo velja za EGP)
(2007/69/ES)
KOMISIJA EVROPSKIH SKUPNOSTI JE -
ob upoštevanju Pogodbe o pristopu Bolgarije in Romunije, in zlasti člena 4(3) Pogodbe,
ob upoštevanju Akta o pristopu Bolgarije in Romunije, in zlasti člena 42 Akta,
ob upoštevanju naslednjega:
(1)
V skladu s členom 42 Akta o pristopu, lahko Komisija sprejme prehodne ukrepe, če so v Bolgariji in Romuniji potrebni za olajšanje prehoda iz obstoječe ureditve v ureditev, ki izhaja iz uporabe veterinarskih in fitosanitarnih pravil Skupnosti. Navedena pravila vključujejo pravila glede trženja semena.
(2)
Direktiva Sveta 2002/53/ES z dne 13. junija 2002 o skupnem katalogu sort poljščin (1) določa, da se lahko seme sort poljščin, ki je zajeto v členu 1(1) Direktive 2002/53/ES trži le, če so izpolnjene zahteve iz členov 4(1), 7 in 11 te direktive.
(3)
V Romuniji bi bilo treba prepovedati trženje semena nekaterih sort od dneva pristopa, razen če se odobri odstopanje od navedenih določb.
(4)
Da bi se Romuniji omogočilo sprejetje in izvedba ukrepov, ki so potrebni za zagotovitev, da se zadevne sorte sprejmejo v skladu z načeli sistema Skupnosti, je treba za obdobje treh let po datumu pristopa omogočiti odlog uporabe Direktive 2002/53/ES glede trženja semena sort na ozemlju Romunije, navedenih v katalogu Direktive v skladu z drugimi načeli iz romunske uradne prošnje z dne 28. septembra 2006, ki niso zajeta v navedeni direktivi.
(5)
Ukrepi, predvideni s to odločbo, so v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo -
SPREJELA NASLEDNJO ODLOČBO:
Člen 1
Z odstopanjem od členov 4(1), 7 in 11 Direktive 2002/53/ES lahko Romunija na svojem ozemlju odloži uporabo navedene direktive glede trženja semena sort, navedenih v Prilogi k tej odločbi, za obdobje treh let po dnevu pristopa.
Med navedenim obdobjem se takšno seme trži samo na ozemlju Romunije. Iz vsake nalepke ali uradnega ali drugačnega dokumenta, ki je v skladu z določbami te direktive priložen partiji semena ali je ta z njim opremljena, mora biti jasno razvidno, da je seme namenjeno za trženje izključno na ozemlju Romunije.
Člen 2
Ta odločba začne veljati z dnem začetka veljavnosti Pogodbe o pristopu Bolgarije in Romunije.
Člen 3
Ta odločba je naslovljena na države članice.
V Bruslju, 18. december 2006.

Labels: 3
15
18
6